P. Paška, poslanec: (2005-06-29):
Preto mi dovoľte v tejto súvislosti najprv sa pokúsiť a avizujem dopredu, že v predložených pozmeňujúcich návrhoch bude snaha v navrhovaných zneniach odstrániť to, čo je podľa nás protiústavné, a tak ako aj od začiatku tvrdíme hlavne nevykonateľné a čo prináša veľké problémy v praxi. Ja prednesiem celkovo 17 pozmeňujúcich návrhov. Chcem pána navrhovateľa upozorniť, že v tejto skupine pozmeňujúcich návrhov žiadam, aby sme o bode 1 hlasovali samostatne a potom o bodoch 2, 3, 4 až 15, ktoré prednesiem, spolu a potom zase o bodoch 16 a 17 samostatne. Takže dovoľte mi prvý pozmeňujúci návrh k zákonu č. 577/2004 Z. z. v § 3 ods. 4. Ja sa pokúsim, aby ste videli tí, ktorých to zaujíma, kde je tá podstata, ktorú sme namietali a ako sa snažíme to riešiť, vypustiť v § 3 ods. 4 na konci odseku slová „podľa prílohy č. 2“. Odôvodnenie: Pre nárokovateľnosť ošetrenia hradeného na základe verejného zdravotného poistenia postačuje jedna preventívna prehliadka v roku. Druhý pozmeňujúci návrh. V § 3 ods. 7 text nahradiť nasledovne: „Zoznam chorôb, pri ktorých sa určuje spoluúčasť pacienta na ich úhrade, vypracúva Ministerstvo zdravotníctva Slovenskej republiky, odborne ho posudzujú komory a zdravotné poisťovne, schvaľuje parlament. Zoznam chorôb, pri ktorých sa určuje spoluúčasť pacienta na ich úhrade, sa aktualizuje jedenkrát ročne.“ Odôvodnenie: Zoznam chorôb platných pre civilizovaný svet vydáva a trvale aktualizuje Svetová zdravotnícka organizácia. Ak by zoznam chorôb vydávala vláda SR nariadením, bolo by to nielen nezmyselné, ale aj podľa nás v rozpore s ústavou, pozri čl. 13 ods. 2 v čl. 40 Ústavy Slovenskej republiky, a bolo by to v rozpore aj s čl. 4 ods. 2 a čl. 31 listiny ľudských práv. Preto navrhujeme uvedenú dikciu. Pozmeňujúci návrh č. 3. V § 4 ods. 3 nahradiť text nasledovne: „Zoznam liekov vypracúva Ministerstvo zdravotníctva Slovenskej republiky, odborne posudzujú komory a zdravotné poisťovne, schvaľuje parlament. Zoznam liekov sa aktualizuje najmenej jedenkrát ročne, nie však častejšie než dvakrát ročne.“ Tu si neodpustím poznámku k frekvencii kategorizácie liekov zdravotníckych pomôcok, ktoré mali slúžiť zníženiu nákladov. Skôr priniesli naozaj zmätok na úrovni vzťahu pacienta a lekára. Akokoľvek rešpektujem dobrý zámer, ktorý mal slúžiť k optimalizácii nákladov na zdravotné pomôcky a lieky, domnievam sa, že táto vysoká, pomaly každomesačná alebo dvojmesačná frekvencia spôsobuje obrovské ekonomické škody. Pozmeňujúci návrh č. 4. V § 5 ods. 3 nahradiť text nasledovne: „Zoznam zdravotníckych pomôcok vypracúva Ministerstvo zdravotníctva Slovenskej republiky, odborne posudzujú komory a zdravotné poisťovne, schvaľuje parlament. Zoznam zdravotníckych pomôcok sa aktualizuje najmenej jedenkrát ročne, nie však častejšie než dvakrát ročne.“ Odôvodnenie je podobné ako v predchádzajúcom. Piaty pozmeňujúci návrh. V § 6 ods. 2 nahradiť text nasledovne: „Zoznam dietetických potravín vypracúva Ministerstvo zdravotníctva Slovenskej republiky, odborne posudzujú komory, zdravotné poisťovne, schvaľuje parlament. Zoznam dietetických potravín sa aktualizuje najmenej jedenkrát ročne, nie však častejšie než dvakrát ročne.“ Odôvodnenie: Detto upozorňujem až po pozmeňujúci návrh č. 15 ide o odstránenie protiústavnosti, ktorú sme namietali v podobnej dikcii. Šiesty pozmeňujúci návrh. § 9 ods. 1 zmenu zoznamu chorôb, pri ktorých sa určuje spoluúčasť pacienta na ich úhrade, detto ako v predchádzajúcom odôvodnení. Siedmy pozmeňujúci návrh. V § 11 ods. 1 nahradiť text nasledovne: „Zmenu zoznamu liečiv alebo kombinácie liečiv do zoznamu liekov vypracúva ministerstvo zdravotníctva, odborne posudzujú komory a zdravotné poisťovne, schvaľuje parlament.“ Odôvodnenie detto. Ôsmy. § 16 ods. 1 nahradiť text: „Návrh na zaradenie lieku do zoznamu liekov a na úradné určenie ceny lieku na základe žiadosti podľa § 13 vypracúva ministerstvo zdravotníctva a odborne posudzujú komory a zdravotné poisťovne, schvaľuje parlament.“ Odôvodnenie detto. Deviaty. § 17. „Návrh na vyradenie lieku zo zoznamu liekov na základe žiadosti podľa § 14 alebo z vlastného podnetu vypracúva ministerstvo, odborne posudzujú komory a zdravotné poisťovne, schvaľuje parlament.“ Odôvodnenie detto. Desiaty návrh. § 20 ods. 1 pred existujúci text vložiť slová: „Návrh na.“ Odôvodnenie: V pôvodnej dikcii je ustanovenie podľa nášho názoru protiústavné. Detto ako v bode 2. Jedenásty pozmeňujúci návrh. § 25 ods. 1 nahradiť text nasledovne: „Návrh na zaradenie zdravotníckej pomôcky do zoznamu zdravotníckych pomôcok a na úradné určenie ceny zdravotníckej pomôcky na základe žiadosti podľa § 22 vypracúva ministerstvo zdravotníctva, odborne ho posudzujú komory, zdravotné poisťovne, schvaľuje parlament.“ Odôvodnenie: V pôvodnej dikcii je ustanovenie podľa nášho názoru protiústavné. Dvanásty. § 26 ods. 1 nahradiť text nasledovne: „Návrh na vyradenie zdravotníckej pomôcky zo zoznamu zdravotníckych pomôcok na základe žiadosti podľa § 23 alebo z vlastného podnetu vypracúva ministerstvo zdravotníctva, odborne posudzujú komory a zdravotné poisťovne, schvaľuje parlament.“ Odôvodnenie detto. Trinásty. § 29 ods. 1 nahradiť text nasledovne: „Návrh na zaradenie dietetickej potraviny do zoznamu dietetických potravín vypracúva ministerstvo, odborne ho posudzujú komory, zdravotné poisťovne, schvaľuje parlament.“ Odôvodnenie detto. Štrnásty pozmeňujúci návrh. § 34 ods. 1 nahradiť text nasledovne: „Návrh na zaradenie dietetickej potraviny do zoznamu a na úradné určenie ceny dietetickej potraviny na základe žiadosti podľa § 31 vypracúva ministerstvo, odborne posudzujú komory, zdravotné poisťovne, schvaľuje parlament.“ Odôvodnenie detto. Pätnásty pozmeňujúci návrh. § 46 ods. 1 nahradiť text: „Prvý návrh zoznamu chorôb podľa tohto zákona vypracuje ministerstvo zdravotníctva, odborne ho posúdia komory a schváli parlament.“ Odôvodnenie detto. Šestnásty pozmeňujúci návrh. Potom budem žiadať samostatne. V prílohe č. 2 po a v časti Preventívna stomatologická prehliadka v riadku Obsah na konci textu nahradiť skratku „PBI“ skratkou „CPITN“. Odôvodnenie: Index CPITN je medzinárodne zaužívaný a odporúčaný VHO. Tento index má väčšiu vypovedaciu hodnotu z hľadiska liečebného postupu a ďalšej potrebe ošetrenia. Po b v časti Preventívna stomatologická prehliadka v riadku Periodicita bod 1 nahradiť textom: „U poistencov, ktorí ešte nedosiahli osemnásty rok veku dvakrát v kalendárnom roku, najskôr však po štyroch mesiacoch. Podmienkou je konzervačno-chirurgická sanácia. Čas od ukončenia sanácie nie je rozhodujúci. Prvá preventívna prehliadku sa uskutoční v treťom roku života.“ Odôvodnenie: Nevykonateľnosť súčasnej dikcie zákona, ktorá neumožňuje vo všetkých prípadoch absolvovať zákonom stanovené dve prehliadky v roku. Potreba určiť prvú povinnú preventívnu prehliadku v živote. Ďalej budeme pokračovať pozmeňujúcimi návrhmi, o ktorých by som potom, pán spravodajca, žiadal hlasovať samostatne. Je   to v § 3 k zákonu č. 577/2004 Z. z. V § 3 ods. 4 vypustiť na konci odseku slová „podľa prílohy č. 2“. Ešte sedemnástku, pardon. Beriem späť. Šestnástku sme mali. Pardon, ospravedlňujem sa. Ešte k bodu 16, pán spravodajca, tu to bude pokračovať, takže toto predchádzajúce beriem späť. Ešte bude bod 2, kde za slovom „veku“ nahradiť text nasledovne: „Jedenkrát v kalendárnom roku po konzervačno-chirurgickej sanácii čas od ukončenia sanácie nie je rozhodujúci.“ Odôvodnenie: Nevykonateľnosť. A posledný pozmeňujúci návrh, aby si Karol náhodou nebol nervózny, čiže budú dokopy štyri hlasovania. Jeden, dva, tri a štyri. V prílohe č. 6 po a v indikačnej skupine i onkologické choroby číslovka 12 v šiestom stĺpci sa nahrádza číslovkou 24; po b v indikačnej skupine III/9 chronické ochorenia žlčníka a v prvom stĺpci sa písm. c) nahrádza písm. b); po c v indikačnej skupine III/10 stavy po operácii žlčníka a žlčových ciest v prvom stĺpci sa písm. b) nahrádza písm. a). V indikačnej skupine IV/2 diabetes melitus s komplikáciami v prvom stĺpci sa písm. b) nahrádza písm. a). Myslím si, že viacerí zrejme tento pozmeňujúci návrh poznajú. Po f v indikačnej skupine V/2 bronchiálna astma v pokojnom stave v prvom stĺpci sa písm. b) nahrádza písm. a). V indikačnej skupine V/6 alergické nádchy preukázané v prvom stĺpci sa písm. b) nahrádza písm. a). Po h v indikačnej skupine V/8 stavy po operáciách horných dýchacích orgánov v prvom stĺpci sa písm. b) nahrádza písm. a). V indikačnej skupine VI/8 roztrúsená skleróza a iné demyelinizácie v prvom stĺpci sa písm. b) nahrádza písm. a). V indikačnej skupine VII/1 reumatoidná artritída v štádiu bez príhody sústavné odborné liečenie so zachovanou schopnosťou sebaobsluhy. V prvom stĺpci sa písm. b) nahrádza písm. a). V indikačnej skupine VII/2 ankylóza a spondylatritída v prvom stĺpci sa písm. b) nahrádza písm. a) a v indikačnej skupine XI/3 stavy po operáciách vnútorných rodidiel vo štvrtom stĺpci vypustiť slová s „komplikovaným pooperačným priebehom“. Odôvodnenie: Uvedené ochorenia vedú už aj v mladom veku k invalidite, preto je spoločensky prospešné, aby sa predchádzalo tejto chorobnosti. Kúpeľná starostlivosť je preventívnou zdravotnou starostlivosťou, ale aj starostlivosťou o chronicky chorých, ktorým nevyhnutne hrozí invalidita. Kúpeľná liečba úspešne napomáha chronicky chorým zotrvať čo najdlhšie v pracovnom procese a odďaľuje invaliditu a zabezpečuje sebestačnosť. Uvedené indikácie je preto prospešné a ekonomickejšie zaradiť do kategórie typu A. Na uvedené diagnózy trpia zväčša ľudia, ktorí sa práve kvôli svojmu zdravotnému stavu nevedia zaradiť do skupiny ľudí s vyššími príjmami. Prax ukázala, že od 1. januára tohto roku došlo k výraznému zníženiu ľudí, ktorí nastúpili na liečbu v uvedených indikáciách. Takýmto trendom spoločnosť nezískala. Naopak, krátkodobý prospech spoločnosť dlhodobo tratí. V krátkej budúcnosti reálne hrozí masívny odchod chronicky chorých do invalidity. Horšie však je, že chorobnosť na hrane chronického štádia sa preklopí z titulu neúčasti na preventívnej kúpeľnej liečbe do štádia chronického stavu. Z toho plynú uvedené návrhy na zmenu. Toľko k pozmeňujúcim návrhom, pán spravodajca. A ešte jeden samostatný pozmeňujúci návrh. Ale ešte raz, aby bolo jasné. Takže ešte raz. 1 samostatne, 2 až 15 spolu, 16 samostatne, 17. Čiže áno. A ešte jeden pozmeňujúci návrh. K § 4 lieky. V § 4 ods. 2 sa za slová „ďalej len ambulantná starostlivosť“ vkladajú slová „alebo lieky poskytované a predpísané na lekársky predpis lekárom pre seba a blízke osoby na základe dohody so zdravotnou poisťovňou“. A k § 5 zdravotnícke pomôcky. K § 5 ods. 2 sa za slová „zdravotnícke pomôcky poskytované v rámci ambulantnej starostlivosti“ vkladajú slová „alebo zdravotnícke pomôcky poskytované a predpísané na lekársky poukaz  lekárom pre seba a blízke osoby na základe dohody so zdravotnou poisťovňou“. Toľko, vážený pán minister. Pán spravodajca, poprosím potom o hlasovanie o týchto dvoch návrhoch spolu s tým, že návrh obsahuje ešte druhý pozmeňujúci návrh, ktorý ale nepodávam. Dámy a páni, ďakujem pekne za pozornosť. Snáď na záver predsa len k zákonu, ktorý je nesmierne dôležitý. Jeden pozmeňujúci návrh, ktorý nepodávam, ale s ktorým vás chcem oboznámiť, ktorý sa objavil vo výbore a vyvolal dosť ostrú polemiku, a to je návrh, ktorý prišiel od pána ministra a podal ho pán Biroš, kde za § 40 sa vkladá § 40a, ktorý znie: „Kategorizácia chorôb, kategorizácia liečiv, kategorizácia zdravotníckych pomôcok a kategorizácia dietetických potravín sa vykonáva tak, aby verejné prostriedky, s ktorými hospodária zdravotné poisťovne, postačovali na úhradu zdravotnej starostlivosti uhrádzanej na základe verejného zdravotného poistenia v súlade s týmto zákonom.“ Chcel som vám tento paragraf priblížiť preto, že jasne dokumentuje diametrálne odlišný postoj strany Smer – Sociálnej demokracie k verejnému zdravotníctvu, kde podľa nás rozsah zdravotnej starostlivosti, ktorý je definovaný verejným záujmom a požiadavkou, musí byť financovaný na úrovni, ktorá je ekonomicky nevyhnutná, a nie naopak, na základe zdrojov, ktoré sa definujú, sa bude určovať rozsah zdravotnej starostlivosti. Ďakujem za pozornosť. (Potlesk.)